google/wiki40b huggingface dataset:
Det skulle ha vært sommer nå

Melodi Grand Prix

Sangen var en av fem som ble plukket ut til den norske finalen på NRK Marienlyst i Oslo lørdag 25. januar 1975. Der ble sangen framført av Stein Ingebrigtsen med lite orkester og Ellen Nikolaysen med Kringkastingsorkestret. En jury på ti musikkfolk kåret melodien til vinner, og dermed fikk den representere Norge i Eurovision Song Contest 1975 i Stockholm.
Utdypende artikkel: Melodi Grand Prix 1975

Eurovision Song Contest

Til den internasjonale finalen var sangen oversatt til engelsk og ble framført under tittelen «Touch My Life (With Summer)» (Berør livet mitt med sommer). Den var det sjette bidraget på scenen i Stockholm 22. mars 1975, etter Luxembourgs Géraldine med «Toi» og før Sveits' Sabine Drexel med «Mikado».

Da avstemningen var ferdig, hadde sangen fått elleve poeng og ble nummer 18 av 19 deltakere.
Utdypende artikkel: Eurovision Song Contest 1975

Om sangen

Sangen er en kjærlighetsballade, hvor Nikolaysen i den engelske teksten synger til jeg-personens elsker og beskriver hennes følelser om forholdet de hadde sist sommer. I det siste verset nevner hun «what you left in me/Something that will grow/everyone will know», som tydeligvis er en bokstavelig referanse til graviditet enn en figurativ referanse til minner, ettersom de siste linjene beskriver elskerens tilbakekomst: «Then we'll be three/Under the summer sun».
Ellen Nikolaysen spilte inn sangen, og den er utgitt på singelen Philips 6084 047 i 1975. Arrangør var Carsten Klouman, mens Johnny Sareussen var produsent.
Maike Vogt-Lüerssen

Liv og virke

Vogt-Lüerssen gikk på gymnas i Wilhelmshaven ved Kathe Kollwitz-Gymnasium. Hun studerte deretter historie, biologi og pedagogikk ved Philipps-Universität Marburg som hun avsluttet med utmerkelsen magna cum laude i 1985. Siden 1995 bor hun sammen med sin familie i Australia.
Hun er forfatter av flere biografier og sakprosa. Hennes spesialiteter inkluderer kunsthistorie, kvinner og hverdagslivet i middelalderen og renessansen. Hun er kanskje mest kjent for sin teori om at modellen for Leonardo da Vincis portrett Mona Lisa var Isabella av Aragon, hertuginne av Milano, skjønt denne teorien har siden 2005 blitt motbevist ved at Lisa del Giocondo er avdekket som den reelle modellen.
Hennes ektemann er oversetteren Holger M. Lüerssen som hun skrev boken Lucrezia Borgia (2010) sammen med. Også hennes sønn Martin Lüerssen bidro til denne.
Ale (øl)

Ale er en samlebetegnelse på øl laget av maltet bygg som går gjennom en gjæringsprosess der det er spesielle gjærsorter som blir brukt. Dette er varianter av gjærsorten Saccharomyces cervisiae Disse gjærsortene legger seg på toppen av ølet, og ale kalles derfor også for «overgjæret øl». Denne gjæringsmetoden gir ølet en søt, fruktig og fyldig smak. De fleste slag ale inneholder humle, som gir det en bitterhet i smaken, og hjelper til med å konservere ølet. Den andre hovedtypen øl er «lager» som er undergjæret, det vil si at det er gjæret med en type gjær som synker til bunnen av brygget.
Ale er spesielt vanlig i Storbritannia, Irland, Belgia, Tyskland og deler av Canada og USA.

Brown Ale

Brown ale er en litt mørkere type ale med en mild, ofte nøtteaktig, smak. De har ofte en relativt lav alkoholprosent. For norske forbrukere er nok Newcastle Brown Ale det mest kjente eksempelet.

Dark Ale

Dark ale er en samlebetegnelse for ale som er svært mørkt, ofte svart i fargen. Denne gruppen inneholder både porter og stout. Stout er mest kjent for det markedsførende merket, Guinness.

Irish Red Ale

Irish Red Ale kommer, som navnet sier, opprinnelig fra Irland. Det er rødlig av farge, noe som kommer av at bygget blir røstet. Dette gjør at ølet ofte har en karamellaktig smak som er mindre bitter en engelsk ale.

Skotsk ale

Skotsk ale er først og fremst en betegnelse på sterke, mørke øl med kraftig maltsmak. De kan ofte ha en karamellsmak på grunn av røstet malt eller røyksmak på grunn av røykt malt. De fleste typer britisk ale blir brygget i Skottland, og ikke alle typene blir regnet som skotsk ale.
Wright Pass

Wright Pass er et snøpass vest for Jones Bluffs, som går fra nord til sør i 3 nautiske mil (6 km) mellom enden av Holtbreen og området nær Mayo Peak på Bear Peninsula på Walgreen Coast i Marie Byrd Land. Det ble kartlagt av U.S. Geological Survey (USGS) fra flyfotografi tatt av U.S. Navy 1966. Det ble navngitt av Advisory Committee on Antarctic Names (US-ACAN) i 1977 etter kvartermester William L. Wright i US Navy, som deltok på seks Operasjon Deepfreeze-oppdrag frem til 1977.
Departements-Tidende

Departements-Tidende var et norsk tidsskrift som ble utgitt av ansatte i de norske departementene og publiserte nyheter fra statsadministrasjonen. Det ble utgitt fra 1829 til 1921.
Det var byråsjef i Finansdepartementet Ole Edvard Buck og fullmektigene Karelius August Arntzen og Erik Røring Møinichen i Justisdepartementet som i 1828 innbød til å abonnere på Departements-Tidende. Formålet var «at de Grundsætninger, der i den offentlige Forvaltning ere de herskende, at alle væsentlige og indgribende Foranstaltninger i det Større som i det Mindre, saavidt Omstændighederne tillade det, komme til offentlig Kundskab». Gjennom 1800-tallet hadde tidsskriftet alltid tre redaktører, mens det på 1900-tallet var to. I begynnelsen dekket redaktørene selv kostnadene ved utgivelsen, før Justisdepartementet i 1843 overtok utgiftene til trykning og ga redaktørene et lite honorar.
Departements-Tidende begynte å utkomme i 1829 og inneholdt nyheter fra departementene, innstillinger, kongelige resolusjoner, utlysninger av embeter, samt viktige dommer i Høyesterett. Det siste heftet utkom 1. juli 1921. Opplaget var da nede i 160 eksemplarer. Innholdet som hadde vært i Departements-Tidende ble senere trykket andre steder, men var nå vanskeligere tilgjengelig fordi det var spredt.
Langkawi internasjonale lufthavn

Historie

Byggingen av den moderne flyplassen begynte i 1991 og ble ferdigstilt i desember 1993. Langkawi International Airport hadde vært flyplassen til den japanske hæren i 1945 og senere for den britiske hæren. Kedah har to flyplasser: Langkawi International Airport og Sultan Abdul Halim Airport.

Ulykker og hendelser

En ulykke skjedde 2. desember 2007, under LIMA 2007, en forestilling for publikum, hvor tre fallskjermjegere falt i havet og deretter druknet. De deltok i en repetisjonsøvelse for å ta tilbake flyplassen fra terrorister.
Lykisk

Lykisk er et utdødd anatolisk språk som ble talt i Lykia i Anatolia i dagens Tyrkia. Enkelte spesialister tror det er utvikla fra hettittisk eller luvisk, eller begge. Det døde ut i 1. århundre f.Kr., og ble erstatta av gresk. Språket er kjent fra noen relativt omfangsrike inskripsjoner, som deles inn i lykisk A og lykisk B basert på grammatikken i inskripsjonene. Lykisk hadde sitt eget alfabet som var relatert til det greske alfabetet, men inkluderte minst én bokstav som var lånt fra det kariske alfabetet.
Jens Bull (diplomat)

Virke

Bull studerte juss ved Det Kongelige Frederiks Universitet i Oslo og ble i 1909 cand.jur.. Han begynte i utenrikstjenesten i 1911. Bull var delegert til Folkeforbundet fra 1921 til 1924. Han var legasjonsråd i Berlin fra 1925 til 1931, i Haag fra 1931 til 1933 og i Stockholm fra 1934 til 1938. Fra 1931 til 1933 var han også involvert i arbeidet med Grønlandssaken. I 1938 ble han ekspedisjonssjef. Bull ble i 1939 utnevnt til utenriksråd.
Etter Tysklands angrep på Norge i april 1940, ble Bull sendt til Stockholm i særoppdrag. Etter at minister Johan Wollebæk døde i 1940, overtok Bull ledelsen av legasjonen. Sverige ville først ikke gi agrément for Bull som minister. Bull var derfor først chargé d'affaires. I 1942 ble han utnevnt til overordentlig sendemann og befullmektiget minister.
Bull var minister i Haag fra 1945 til 1951 og ambassadør i København fra 1951 til 1956.

Famile

Jens Bull var sønn av legen Ole Bornemann Bull, bror til Johan Bull og halvbror til Fredrik Rosing Bull.
Antarktikas historie

Antarktikas historie starter med tidlige vestlige teorier om et enormt kontinent, kjent som Terra Australis, antatt å eksistere langt sør på kloden. Begrepet Antarktis refererer til det motsatte av den arktiske sirkel og ble skapt av Marinus av Tyre i det andre århundret e.Kr.
Rundingen av Kapp det gode håp og Kapp Horn i det 15. og 16. århundret beviste at Terra Australis Incognita («ukjent sørlig land»), hvis det eksisterte, var et kontinent i seg selv. I 1773 krysset James Cook den antarktiske sirkel for første gang, men selv om han oppdaget øyer i nærheten, fikk han ikke øye på selve Antarktika.
I 1820 hevdet flere ekspedisjoner å ha vært den første til å ha sett Antarktika, med den russiske ekspedisjonen ledet av Fabian Gottlieb von Bellingshausen og Mikhail Lazarev som den første. Den første dokumenterte ilandstigningen på det antarktiske fastlandet ble foretatt litt over ett år senere, da ekspedisjonen til den amerikanske selfangeren John Davis sendte en båt med fangstfolk i land ved Hughes Bay på Antarktishalvøya.
Den første norske ekspedisjonen til Antarktika ble ledet av kaptein Carl Anton Larsen ombord på barken «Jason» i 1892. I løpet av ekspedisjonen ble han den første til å oppdage fossiler i Antarktika, noe han mottok Back Grant fra Royal Geographical Society for. I desember 1893 ble han også den første personen til å stå på ski i Antarktika, hvor han også fikk Larsen isbrem oppkalt etter seg. Larsen er regnet som grunnleggeren av den antarktiske hvalfangstindustrien og etablerte hvalfangststasjonen Grytviken på Sør-Georgia i 1904.
Da Nordpolen ble nådd i 1909, forsøkte flere ekspedisjoner å bli den første til å nå Sydpolen. Flere av ekspedisjonene endte opp med store skader og dødsfall. Nordmannen Roald Amundsen og hans Fram-ekspedisjon nådde til slutt Sydpolen i desember 1911, etter et dramatisk kappløp med briten Robert Falcon Scott.
East Egerton

East Egerton er et markant fjell, 2 815 moh, som ligger 2 nautiske mil øst for Mount Egerton i Churchill Mountains i Antarktis. Det ble kartlagt av New Zealand Geological Survey Antarctic Expedition (1960–61) og navnsatt i forbindelse med Mount Egerton.
Tåsen skole

Bygningsmassen

Kommunestyret i Aker vedtok bygging av Tåsen skole i 1915. Tomt ble kjøpt av Nordre Tåsen gård. Skolen åpnet i 1916 med omkring 200 elever. Ved åpningen hadde skolen to lærere og fire lærerinner. Skolen er siden bygd ut og bygd om en rekke ganger. Det første tilbygget ble reist i 1923 på skolens nordside. Det rommet blant annet gymnastikksal og vaktmesterleilighet. I 1938 fikk skolen en ny kontorfløy, som også inneholdt klasserom, fysikksal, kombinert matsal og forsamlingssal, skolekjøkken, metallsløydsal, lærerværelse og skoletannlegelokale. Dessuten ble det innredet ny gymnastikksal i den nye kontorfløyen.

Skolekorps og elevteater

Tåsen skole fikk sitt eget skolekorps i 1927.
I 1955 fikk skolen sitt eget «elevteater», etter initiativ fra lærerinnen Bjørg Berg.

Klassetrinn

Skolen ble i 1969 gjort om til en kombinert barne- og ungdomsskole, og forble slik til 1997. Med Reform 97 ble skolen omstrukturert til en ren barneskole; Nordberg skole tok da over ungdomsskolen.

Byggesak 2007–2010

På 2000-tallet ble det vedtatt at Tåsen skole skulle totalrehabiliteres. Det ble en vanskelig prosess, på grunn av store uenigheter om skolens nye planløsning. Flere lærere truet med å slutte på grunn av uenighet om plantegningene som skolemyndighetene la frem. Rektor Eva Kjøge gikk av etter nær åtte år, på grunn av byggesaken ved skolen.

Venneforening

Foreningen «Tåsen skoles venner» ble stiftet 22. april 1980. Venneforeningen har som formål «å bidra til et godt samarbeid mellom skole og hjem, å yte assistanse til skolen ved spesielle anledninger» og «å skaffe midler til spesielle tiltak til beste for skolens elever». Foreningen er blant annet ansvarlig for å arrangere leirskole for elevene samt 17. mai-fest på skolen hvert år.
Ulf Wakenius

Bakgrunn

På 1980-tallet spilte han med Peter Almqvist i Guitars Unlimited som blant annet opptrådte i pausen i Eurovision Song Contest 1985. Et opphold i Rio de Janeiro avstedkom utgivelse med Sivuca i Let's Vamos (Sonet 1987). Samarbeidet med Niels-Henning Ørsted Pedersen begynte også i dette tiåret, og de ga senere ut This is all I ask (Verve, 1998) og Those who were (Verve, 1996).
Hans egen U.W. Group utga Venture (1991) med Jack DeJohnette trommer, Bill Evans og Bob Berg saksofon, Randy Brecker trompet, Niels Lan Doky piano, Chris Minh Doky bass, Lars Danielsson bass. Samarbeidet med amerikanske musikere fortsatte i New York meeting med Niels Lan Doky piano, Ira Coleman bass, og Billy Hart trommer.
Hans Enchanted Moments (Dragon, 1997) var med Lars Jansson piano, Lars Danielsson, bass og Raymond Karlsson trommer. På Dig In (Sittel, 1997) spiller han med Gösta Rundqvist piano, Yoshuito Mori bass og Jukkis Uotila trommer. Live (Dragon), The Guitar Artristry of U.W. (Dragon, 2002). Deretter kom Tokyo Blue (2003) med Carsten Dahl piano, Morten Lund trommer og Yasuhito Mori bass; Forever you (Stunt, 2003), med Carsten Dahl, piano, Morten Lund trommer og Lars Danielsson bass; og Checkin' In (Megaphon, 2004). Hans seneste utgivelse, Notes From the Hart (ACT, 2005), er en hyllest til Keith Jarrett, da med Lund og Johansson.
Wakenius spilte tidlig 1990-tall med tidligere medlemmer av  John Scofields gruppe, Dennis Chambers trommer, Gary Grainger bass og Håkon Graf piano. Han har figurert  på Duke Ellington Swings (Telarc, 1998); med Oscar Peterson ga han ut Summernight in Munich (Telarc, 1999) og Trail of Dreams med Oscar Peterson og Michel Legrand (Telarc, 2000). Med Ray Brown spilte han på Summertime (1998) og Seven Steps to Heaven (1999M samt Some of My Best Friends Are Guitarplayers (Telarc, 2001).
Med Pat Metheny spilte han på Jazz Baltica 2003. I Norge har han spilt med Hot Club de Norvège og Vertavo-kvartetten (Hot Club Records, 2005) samt bidratt på utgivelsen Guitaresque på Hot Club Records med Jon Larsen, Stian Mevik, Jimmy Rosenberg med flere. Han bidro på Lisa Nilssons Små rum (2001) og Cæcilie Norbys First Conversations (2002). I 2006 turnerte han blant annet i Oslo med sin oppsetning In the Spirit of Oscar og besetningen Kjell Öhman piano, Hans Backenroth bass og Jocke Ekberg trommer.
Kárahnjúkar-demningen

Kárahnjúkar-demningen er en demning med et vannkraftverk i elva Jökulsá á Dal på Island. Dette anlegget har en totalt installert effekt på 690 MW, og stod ferdig utbygd i 2009.
Sclerostomulus nitidus

Utseende

En nokså liten (12-13 millimeter), mørkbrun til svart, blank, avlang hjortebille. Hannens kjever er bare litt forstørret hos denne slekten, og det er svært liten ytre forskjell mellom kjønnene. Den har tydelige punktrekker på dekkvingene, som er litt læraktige. Pronotum er rundet med tre små knøler nær forkanten i midten.

Levevis

Arten lever i tempererte skoger mellom 400-1100 meter over havet. Voksne biller kan finnes gjennom hele året, men er mest aktive vinter og tidlig vår (mellom juni og september).

Utbredelse

Arten er endemisk for Chile. Fram til 2010 var det bare kjent fire eksemplarer, men det har senere blitt funnet en del.
Badminton under samveldelekene 2010

Badminton under de britiske samveldeleker 2010. Badminton var en av flere sporter under de nittende samveldelekene som ble arrangert i Delhi i India i perioden 3. til 14. oktober 2010. Det var tolvte gangen som badminton var med på programmet i Samveldelekene. I lekene i 2010 ble det konkurrert i seks øvelser i badminton, single og double for både menn og kvinner samt en mixeddoubleturnering og en mixed lagkonkurranse.  Malaysia ble beste nasjon med fire gullmedaljer foran England med to.
Acanthovalgus

Levevis

Larven utvikler seg i morken ved. De voksne billene kan finnes på blomster, ofte flere sammen.

Utbredelse

Slekten er utbredt i Sørøst-Asia.
Los Alamos

Historie

De første innbyggerne på platået antas å ha vært keresan-talende indianere på 900-tallet. Omkring år 1300 innvandret indianere av tewa-folket, som bygde store byer. Men de ble drevet vekk av plyndringstokter av navajer og apacher.
I Los Alamos fantes lenge ingen annen skole enn en internatskole for gutter. Men avsidesliggenheten ble en faktor som lokket det amerikanske militæret, som i 1942 valgte plassen for Manhattanprosjektet. Det var lett å kontrollere all trafikk som kom og gikk, og det fantes mange steder egnet til å utføre farlige eksperimenter på. Da fysikere og annet personale ankom, vokste bebyggelsen raskt for å kunne gi hjem også til deres familier. 
Etter annen verdenskrig forble laboratoriet der, og administreres i dag av University of California. 
Befolkningen er for det meste hvit, ca 90 %; bare ca 12 % av befolkningen er av spansk (hispanic) opprinnelse, noe som er lavt for New Mexico.
Svømming under Asialekene 1966

Svømming under Asialekene 1966. Svømming var en av flere sporter under de femte Asialekene som ble arrangert i Bangkok i Thailand. Svømmekonkurransen ble avviklet i perioden 13. til 17. desember 1966. Det var 23 øvelser, tretten for menn og ti for damer. Japan ble beste nasjon, de vant alle tjuetre gullmedaljene.
Fylkesvei 6986

Fylkesvei 6986 (Fv6986) i Trøndelag går mellom Østvik og Prestmarka i Steinkjer kommune. Veien er 2,1 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 290 (Nord-Trøndelag).
Edelmøll

Utseende

Små (de nordiske artene har vingespenn 8 – 20 mm), slanke sommerfugler med lange, trådformede antenner, vanligvis brokete farget. Noen arter har tre par kraftige tufser av oppstående skjell på forvingene som står opp som "vorter" når sommerfuglen hviler. Kroppen er vanligvis ganske slank, hodet forholdsvis bredt med lange, oppoverbøyde labialpalper, disse ofte tett kledt med utstående hår på de innerste leddene. Antennene er trådformede og lange, fra litt kortere enn forvingene til lengre enn hele kroppen. De ytterste leddene er ofte hvite, kontrasterende mot de innerste, mørke leddene. Forvingene er avlange og slanke, tilspissede ytterst med lange hårfrynser, vanligvis livlig fargede i rødt, gult, brunt og svart. Bakvingene er smale med lange hårfrynser. Beina er middels lange, med markerte sporer.

Levevis

Edelmøllenes larver utvikler seg på busker og løvtrær, under bark, i knopper eller i frukter. For eksempel borer artene i slekten Chrysoclista under barken på løvtrær. Artene i slekten Agonoxena (=Agonoxenidae i snever forstand) er knyttet til palmer. Et spesielt trekk ved denne familien er at møllene sjelden flyr, de unnviker heller en fare ved å løpe bort med vingene tett foldet rundt kroppen.
I Norge er familien sjelden og tre av de fire artene som er registrert her i landet blir vurdert som truede.

Skadedyr

Noen av artene kan gjøre en del skade, særlig Agonoxena-artene på kokospalme, Betelnøttpalme og ulike palmer som er plantet som parktrær. Larvenes boringer kan få palmene til å visne. Enkelte andre arter kan også gjøre skade på frukt- eller parktrær, blant annet på lind.
Acetanilid

Fremstilling

Acetanilid kan produseres fra acetanhydrid med enten anilin eller fenylammoniumklorid
Kolkos

Kolkos, kolkhos eller  kolkhoz (norsk transkripsjon  av russisk колхо́з, forkortelse for коллективное хозяйство, kollektivnoje khosjajstvo) var kollektivbruk i det tidligere Sovjetunionen ,  en form for storskala landbruksdrift organisert som et samvirke som forvaltet det sosialistiske, kollektive medlemskapet.

Historie

Ordet kolkhoz er en sammentrekning av коллекти́вное хозя́йство som betyr 'kollektivhushold' og oversettes gjerne som 'kollektivbruk'. Det er en driftsform for jordbruk der et antall bønder har bruksrett til jorda og dyrker den i fellesskap. Dette var en av organisasjonsformene for landbruksproduksjonen i Sovjetunionen og i flere østeuropeiske land. Formelt var kollektivbruket en frivillig sammenslutning av bønder i en landsby eller en gruppe landsbyer, et kooperativ. Medlemmene i en kolkos kaltes kolkosnik (колхозник, hunnkjønnsform колхозница).
De første kolkhozene ble etablert på frivillig basis etter den russiske revolusjonen i 1917, men fra 1929 ble alle enkeltbønder tvangskollektivisert i tråd med Josef Stalins femårsplan. I 1936 var kollektiviseringen av landbruket i hovedsak gjennomført. Den sikret den sovjetrussiske regjeringa politisk og økonomisk kontroll over landsbygda, sikret forsyninga av mat og frigjorde arbeidskraft til industri og anlegg. Medlemmene i en kolkhoz var formelt sett innehavere av produksjonsmidlene, som de eide sammen. Jorda tilhørte derimot staten, som hadde stor innflytelse på kolkhozene gjennom kommunistpartiets rett til å utnevne ledere for samvirkene. Kolkhozene ble pålagt produksjonsmål og måtte levere varene til priser som var fastsatt av staten.
I 1991 var det ca. 29 000 kollektivbruk i Sovjetunionen. De nye republikkene som oppstod etter at Sovjetunionen ble oppløst dette året, har i ulik grad satt i verk privatisering av jorda. Kollektivbruk finnes ellers i Israel (kibbutz), Kina og i enkelte land i den tredje verden.
Tilsvarende den kollektive landbruksdriften i kolkhozene fantes den statlige, i Sovjetunionen kalt sovkhoz (sovkos). Kolkhozene dreiv litt over halvparten av jorda i Sovjetunionen.
Jordbrukskollektiv finnes ellers i Israel (kibbutz), Kina og i enkelte land i den tredje verden.
Karrakstikk

Karrakstikk som også kalles Grønlandsstikk er en knute som binder to tau. Versjoner for dekorativt formål kan også kalles Napoleonsknop eller Josefineknute.

Utforming

Karrakstikk eller  Grønlandsstikk kan utformes ved å veve sammen to tamp med hver sin full turn. Langpartene kan være plassert diagonalt eller på samme side ved å snu en av de tampenes full turn. Diagonalformat gir en knute som bærer større vekt.
Det resulterende er et vev med 7 hull og 8 kryss. Hullet i midten har rette sider, alle de andre 6 har en buet side på utsiden.
Adolfbukta

Adolfbukta er en bukt i på Spitsbergen, Svalbard. Bukta ligger i fronten av Nordenskiöldbreen i Billefjorden, i skillet mellom Dickson Land og Bünsow Land.
Adolfbukta har sitt navn etter den finlandssvenske geologen Adolf Erik Nordenskiöld.
Aloha

Aloha er et hawaiisk ord som kan oversettes til «kjærlighet» eller «omtanke». Siden midten av 1800-tallet har det også kommet i bruk på amerikansk engelsk som et ord for «hei»  eller «ha det».
Ordet er meget kjent utenfor Hawaii, og delstaten har valgt «The Aloha State» som offisielt motto, og som tekst på sine bilnummerskilt.
Den militære undersøkelseskommisjon av 1946

Den militære undersøkelseskommisjon av 1946  var en regjeringsnedsatt kommisjon som ble opprettet i kongelig resolusjon av 25. januar 1946. Kommisjonen hadde som oppgave å undersøke de militære myndigheters forhold før og under det tyske angrepet på Norge 9. april 1940. Kommisjonen kom i tillegg til Undersøkelseskommisjonen av 1945 som når det gjaldt Forsvaret bare undersøkte de øverste militære lederes forhold. Kommisjonen var også rådgivende organ overfor den militære påtalemyndighet vedrørende eventuell tiltale mot offiserer for disposisjoner som var gjort. Kommisjonen avga sin rapport i mai 1950. Rapporten ble offentliggjort i 1978, og i 1979 ble den utgitt i serien Norges offentlige utredninger som NOU 1979:47 med forord av historikeren Olav Riste.
Simplicity Linux

Simplicity Linux er en lettvekts Linux-distribusjon som er basert på Ubuntu.
Distribusjonen bruker KDE og LXDE som skrivebordsmiljø, og er basert på 32-bit og 64-bit x86.
Første versjon var versjon 13.7 som ble lansert 5. juli 2013. Siste versjon er 16.04 og ble lansert 4. mai 2016.